b'\n_START_ARTICLE_\nIsaac Stern\n_START_PARAGRAPH_\nIsaac Stern (21. hein\xc3\xa4kuuta 1920 Kremenets, Puola (nyky\xc3\xa4\xc3\xa4n Ukrainaa) \xe2\x80\x93 22. syyskuuta 2001 New York) oli yhdysvaltalainen viulisti. H\xc3\xa4n muutti San Franciscoon Ukrainasta perheens\xc3\xa4 mukana kymmenen kuukauden ik\xc3\xa4isen\xc3\xa4. Saatuaan alkeisopetusta \xc3\xa4idilt\xc3\xa4\xc3\xa4n h\xc3\xa4n aloitti viuluopintonsa San Franciscon konservatoriossa vuonna 1928. Vuodesta 1931 h\xc3\xa4n sai Louis Persingerin opetusta, mutta jatkoi vuodesta 1932 taas konservatoriossa Naoum Blinderin oppilaana. Ensikonserttinsa h\xc3\xa4n antoi vuonna 1936 soittaen Saint-Sa\xc3\xabnsin 3. viulukonserton Pierre Monteuxin johtaman San Franciscon sinfoniaorkesterin solistina._NEWLINE_Sternin viulutaide kuuluu 1900-luvun merkitt\xc3\xa4vimpiin. H\xc3\xa4nen tyylins\xc3\xa4 katsottiin olevan tasapainoinen kompromissi Jascha Heifetzin teknisesti rikkeett\xc3\xb6m\xc3\xa4n, mutta emotionaalisesti et\xc3\xa4isen, ja Fritz Kreislerin l\xc3\xa4mpim\xc3\xa4n romanttisen, mutta v\xc3\xa4lill\xc3\xa4 suuria vapauksia ottavan soiton v\xc3\xa4lilt\xc3\xa4._NEWLINE_Pitk\xc3\xa4n uransa aikana Stern esitti oikeastaan koko viulukirjallisuuden laidasta laitaan. H\xc3\xa4n on levytt\xc3\xa4nyt kaikki klassiset viulukonsertot, useat moneen kertaan. H\xc3\xa4net muistetaan my\xc3\xb6s Viulunsoittaja katolla -elokuvan viulusoolon esitt\xc3\xa4j\xc3\xa4n\xc3\xa4._NEWLINE_Stern avusti mielell\xc3\xa4\xc3\xa4n nuoria lahjakkaita muusikoita heid\xc3\xa4n uransa alussa. T\xc3\xa4llaisia Sternin l\xc3\xb6yt\xc3\xb6j\xc3\xa4 olivat muun muassa sellisti Yo-Yo Ma sek\xc3\xa4 viulistit Itzhak Perlman ja Pinchas Zukerman._NEWLINE_Sternin lempisoitin oli "Ysaye" Guarneri del Ges\xc3\xb9.'